کراچی: پکنک پر جانے والوں کی گاڑی میں آتشزدگی، 6 ہلاک
سندھ کے وزیراعلیٰ مراد علی شاہ اور صوبائی وزیر داخلہ سہیل انور سیال نے واقعے کی تحقیقات کا حکم دیتے ہوئے آئی جی سے واقعہ کی مکمل رپورٹ طلب کرلی ہے جبکہ سینئر سپریٹنڈنٹ پولیس عقیل حسین چانڈیو کے مطابق حادثے کا مقدمہ وین کے مالک فرحان کے خلاف درج کرکے تفتیش کا آغاز کردیا گیا ہے۔
کراچی — کراچی کے علاقے گارڈن میں ایک وین میں اچانک آگ لگنے سے 6 افراد ہلاک اور پانچ زخمی ہوگئے۔ واقعہ اتوار کی صبح پیش آیا۔ زخمیوں کو قریبی اسپتالوں میں منتقل کردیا گیا جہاں کچھ زخمیوں کی حالت تشویشناک بتائی جاتی ہے۔ پولیس نے فوری طور پر آگ لگنے کی وجہ نہیں بتائی اور حکام کا کہنا ہے کہ مکمل تفتیش اور تحقیق کے بعد ہی کچھ کہا جاسکے گا۔ آگ لگنے کی متضاد اطلاعات ہیں۔ کچھ عینی شاہدین کا کہنا ہے کہ سی این جی سیلنڈر سے گیس کا اخراج ہورہا تھا جبکہ ایک اطلاع یہ بھی ہے کہ آگ شارٹ سرکٹ کے باعث لگی۔ مرنے والے افراد ایک دوسرے کے قریبی رشتے دارتھے جو گارڈن کے علاقے سے پکنک منانے ساحل سمندر 'ہاکس بے' جارہے تھے۔ مرنے والوں میں ایک خاتون اور ایک بچی بھی شامل ہے۔ سندھ کے وزیراعلیٰ مراد علی شاہ اور صوبائی وزیر داخلہ سہیل انور سیال نے واقعے کی تحقیقات کا حکم دیتے ہوئے آئی جی سے مکمل رپورٹ طلب کرلی ہے۔ سینئر سپریٹنڈنٹ پولیس عقیل حسین چانڈیو کے مطابق حادثے کا مقدمہ وین کے مالک فرحان کے خلاف درج کرکے تفتیش کا آغاز کردیا گیا ہے۔ عینی شاہدین کے مطابق مرنے والے افراد گاڑی کی پچھلی نشستوں پر بیٹھے تھے اور کوشش کے باوجود باہر نہیں نکل سکے۔ مقامی پولیس اور عینی شاہدین کا کہنا ہے کہ گاڑی کی اگلی نشست پر وین کا ڈرائیور اور دو دیگر افراد بیٹھے ہوئے تھے جنہوں نے فوری طور پر گاڑی سے کود کر اپنی جان بچائی جبکہ وین کا ڈرائیور موقع سے فرار ہوگیا۔ پولیس نے ڈرائیور کی تلاش شروع کردی ہے۔ واقعہ کراچی کے چڑیا گھر قریب پیش آیا۔ ایک عینی شاہد نے وائس آف امریکہ کو بتایا کہ گاڑی سے لوگ مدد کے لیے پکار رہے تھے۔ انہوں نے قریب ہی واقع جیلانی مسجد سے پانی لاکر آگ بجھانے کی کوشش کی۔ اس وقت تک ریسکیو ٹیمیں وہاں نہیں پہنچی تھیں تاہم کچھ ہی منٹوں بعد ایدھی ہوم کی گاڑیوں نے موقع پر پہنچ کر ریسکیو کے کاموں میں مدد کی۔ کچھ اور عینی شاہدین کا کہنا تھا کہ انہوں نے کسی دھماکے کی کوئی آواز نہیں سنی اس کا مطلب یہ ہے کہ گاڑی میں سی این جی کے دو سیلنڈر لگے تھے اور اگر وہ پھٹتے تو ان کی آواز ضرور دور دور تک سنائی دیتی۔ غالب امکان یہی ہے کہ آگ شارٹ سرکٹ کی وجہ سے لگی۔ مرنے والے افراد کے لواحقین نے ان کے نام محمد سلیم، ان کی اہلیہ نیلوفر، دو بیٹے عبدالہادی اورشہریار، ایک خاتون بینش اوران کی بیٹی مہوش بتائے ہیں۔